সুনীল আদক

সুনীল আদক (জন্ম:- ১ জানুয়ারি ১৯৪৭) একজন ভারতীয় বাঙালি হরবোলা  এবং পুতুল সঞ্চালক।  শিক্ষকতা তার পেশা হলেও মূলত হরবোলা শিল্পী হিসাবে পরিচিতি লাভ করেছেন।  বেতার নাটকের হরবোলা এবং লেখক হিসেবে পরিচিত সুনীল আদক  আকাশবাণীর অনুমোদিত হরবোলা শিল্পী। তিনি যাত্রাপালা, নাটক, বা চলচ্চিত্রে হরবোলা ব্যবহারের সঠিক প্রয়োগের ওপর জোর দেন, যাতে তার বাস্তব রূপটা ফুঠে ওঠে।  ১৯৯৫ এবং ২০০৪ খ্রিস্টাব্দে তার হরবোলা সংযোজনে আকাশবাণী কলকাতার প্রচারিত  "মহেশ" ও "পুণ্যিবালা" বেতার নাটক দুটি রাষ্ট্রপতির পুরস্কার লাভ করে। 

জীবনী
সুনীল আদকের জন্ম ১৯৪৭ খ্রিস্টাব্দের ১ জানুয়ারি  পশ্চিমবঙ্গের  দক্ষিণ চব্বিশ পরগনা জেলার  বিষ্ণুপুর ২ সমষ্টি উন্নয়ন ব্লকের ঘোড়াহাটা মুকুন্দপুর গ্রামে। পিতা বিনয়কৃষ্ণ আদক ও মাতা বিনোদিনী আদক। অতি অল্প বয়সে তার মাতৃবিয়োগ হয়। সেকারণে তিনি জ্যেঠু প্রসন্নকুমার ও জ্যাঠাইমা চন্দনা আদকের কাছে প্রতিপালিত হন। গ্রামের প্রাথমিক বিদ্যালয়ের পাঠ শেষে অগ্রজ সুশীল আদকের  সাথে কলকাতায় আসেন এবং সুরেন্দ্রনাথ কলেজিয়েট স্কুলে পড়াশোনা করেন। আর্থিক অনটনে  পড়াশোনায় ছেদ পড়ে।  রহড়া রামকৃষ্ণ মিশনে জুনিয়র বেসিক ট্রেনিং প্রাপ্ত হওয়ার পর  ১৯৬৯ খ্রিস্টাব্দে কলকাতার  টাউন স্কুলের প্রাথমিক বিভাগে শিক্ষকতার সুযোগ পান।

হরবোলার ভূমিকায়

১৯৬৯ খ্রিস্টাব্দেই টাউন স্কুলের হীরক জয়ন্তী বর্ষের অনুষ্ঠানে এক সহকর্মীর মুখে কাঠ কাটার, রেলগাড়ির স্টীম ইঞ্জিনের আর বৃষ্টির নকল আওয়াজ শোনেন সুনীল এবং এটি তার মনে বিশেষ রেখাপাত করে। প্রথমদিকে একাই অনুশীলন করতে থাকেন। অকস্মাৎ ১৯৭০ খ্রিস্টাব্দে তিনি বিখ্যাত হরবোলা  রবীন ভট্টাচার্যের সান্নিধ্যে আসেন। তাঁর সঙ্গে ঘনিষ্ঠ সম্পর্ক গড়ে ওঠে। প্রতি শনিবার বিকালে তাঁর আবাসনে যেতেন। বিনা পারিশ্রমিকে সুনীলকে হরবোলার তালিম দিতেন। রাত্রিতে সেখানে খাওয়া-দাওয়া ও অবস্থানের পর রবিবার সন্ধ্যায় বাসায় ফিরতেন। এভাবেই তার কাছে প্রায় ছয় মাস পাখ-পাখালির, জীবজন্তুর কণ্ঠ নকল করার তালিম চলেছিল। নিউ ব্যারাকপুরে প্রথম মঞ্চে উপস্থাপনা সুযোগ পান  স্বপনবুড়ো  প্রতিষ্ঠিত সবপেয়েছির আসর এর অনুষ্ঠানে। দীর্ঘদিনের কঠোর অনুশীলন এবং নানা অনুষ্ঠানে বিভিন্ন ভূমিকায় হরবোলা উপস্থাপনে তার বিশেষ পরিচিতি ঘটলে হঠাৎই আকাশবাণী কলকাতা কেন্দ্রের  অডিশনে সাক্ষাত হয় বীরেন্দ্রকৃষ্ণ ভদ্র ও অজিত মুখোপাধ্যায় প্রমুখের। সুনীল তাদের স্নেহের পাত্র ছিলেন। 

দুবছর পর ১৯৭৪ খ্রিস্টাব্দে নিয়মিত বেতার নাটকে হরবোলা সংযোজনে যুক্ত হন। তার নিজস্ব হরবোলা সংযোজিত উল্লেখযোগ্য বেতার নাটক গুলি হল- 
 বছর বেতার নাটক প্রযোজক  মন্তব্য ১৯৭৪সদানন্দের ঘটকালীবীরেন্দ্রকৃষ্ণ ভদ্র১৯৭৪পুষ্পকীটজগন্নাথ বসুক্ষ্যাপা মোষের ডাক ১৯৭৬মহেশজগন্নাথ বসু গোরুর ডাক ১৯৭৭ সেতুঅজিত মুখোপাধ্যায়১৯৮০বেদিনীজগন্নাথ বসু১৯৮৩কাক-চরিত্রজগন্নাথ বসু১৯৮৮তোতাকাহিনী রুবী বাগচী১৯৯৪ মহেশ সমরেশ ঘোষ পুরস্কারপ্রাপ্ত ১৯৯৮ শিলালিপি ২০০৪ পুণ্যিবালাআশিস গিরি পুরস্কারপ্রাপ্ত ২০১৩মেঘ ভাঙা বৃষ্টি পরিমল হেমব্রম ২০১৪টেনিদার গল্পে গীতা গঙ্গোপাধ্যায়২০১৭আনন্দ মঠ সিদ্ধার্থ মাইতি 

১৯৭৫ খ্রিস্টাব্দে সুনীল আদক যুক্ত হন সুরেশ দত্ত প্রতিষ্ঠিত  ' কলকাতা পাপেট থিয়েটারের' তথা 'সি পি টি'র সাথে। সুরেশ দত্তের পুতুল নাটকে হরবোলা করতে দেশেবিদেশে ভ্রমণ করেন। ১৯৮০ খ্রিস্টাব্দে যান জাপান, রাশিয়া, পোল্যান্ড, যুগোস্লাভিয়ায়, ১৯৯৮ খ্রিস্টাব্দে পাকিস্তানের  লাহোরে, ১৯৮৬ খ্রিস্টাব্দে  বাংলাদেশে আয়োজিত অনুষ্ঠানে তার পরিবেশিত শিল্পকলা প্রশংসিত হয়।

এছাড়াও, হরবোলা নিয়ে সুনীল আকাশবাণীর 'শিশুমহল', 'গল্প দাদুর আসর', 'বিজ্ঞান বিচিত্রা' 'ছুটির ঘন্টা' সহ নানা জনপ্রিয় অনুষ্ঠানে বিভিন্ন সময়ে অংশ নেন। এমনকি বিনোদন জগতের টেলিভিশন সহ চলচ্চিত্র,  যাত্রা ইত্যাদিতে আবহ সৃষ্টিতে ও নানা শব্দের সংযোজনে নেপথ্যে হরবোলার সফল প্রয়োগ করেন। 'হাট্টিমাদার পালা' (১৯৮১), উডিটেলস (১৯৯১), বাপট্ বাহাদুর (১৯৯৪), বাঘার চাকরি (২০০০) ইত্যাদি টেলিভিশনে প্রচারিত হয়। মঞ্চে উপস্থাপিত নাটকগুলি ছিল- মুচিরাম গুড়, মরা চাঁদ, আসামী হাজির, মোহনবাঁশি ইত্যাদি।

ছোটদের জন্য  চণ্ডী লাহিড়ীর সঙ্গে কাজ করেছেন 'কালোবিল্লী', 'পুনঃ মুষিক ভব', 'দ্য বিগেস্ট এগ', 'আন্ডার দ্য ব্লু মুন' ইত্যাদি কার্টুন ফিল্মে। 

শিশুতোষ চলচ্চিত্রে নেপথ‍্যে হরবোলা সুনীলের সুনিপুণ দক্ষতা পরিস্ফুট হয়েছে ১৯৭৭ খ্রিস্টাব্দে মুক্তিপ্রাপ্ত  তপন সিংহের ছবি 'সফেদ হাতি' এবং ১৯৯৬ খ্রিস্টাব্দে মুক্তিপ্রাপ্ত ও জাতীয় পুরস্কারপ্রাপ্ত  রাজা সেনের ছবি 'দামু'তে।
তেমনভাবেই তার গভীর কণ্ঠস্বরের জাদু সবার অলক্ষ‍্যে আসলকে বিভ্রান্ত করেছিল বাংলার লোকনাট‍্যমঞ্চে 'নিউ প্রভাস অপেরা'র "শের আফগান" আর 'তরুণ অপেরা'র "আমি টারজান"  যাত্রাপালায়। 

২০০৬ খ্রিস্টাব্দের ডিসেম্বরে শিক্ষকতা হতে অবসরের পর তিনি পূর্ণমাত্রায় নিয়োজিত আছেন হরবোলা আর পুতুল সঞ্চালনায়। অবশ‍্য সঙ্গে নিয়েছেন দুই কন্যা সৌমিতা আর মৌমিতাকে।

হরবোলা নিছক বিনোদনের বিষয় থাকে না যখন তার মাধ্যমে সমাজ সচেতনতার জন‍্য বিভিন্ন বার্তা পৌঁছে দেওয়া হয় বা ছোটদের কাছে বিনোদনের সাথে বিজ্ঞানের জিজ্ঞাসা উপস্থাপিত করা হয়। প্রাথমিক বিদ‍্যালয়ের অবসরপ্রাপ্ত শিক্ষক সুনীল আদক সযতনে সেটি করে থাকেন। সেকারণে কলকাতা বেতার দীর্ঘ পঞ্চাশ বছর পরও তাঁকে আমন্ত্রণ জানায় তাদের নানা অনুষ্ঠানে।

আধুনিক প্রযুক্তির অভাবনীয় অগ্রগতিতে বর্তমানে বহু পরিচালক প্রযোজক আধুনিক প্রযুক্তির সাহায্য নিলেও বিশেষ বিশেষ ক্ষেত্র পারদর্শী হরবোলার প্রয়োজন পড়ে। আশাবাদী সুনীল উত্তরসূরীদের প্রস্তুত রাখতে প্রশিক্ষণ ও প্রাথমিক পাঠের ব্যবস্থা করে চলেছেন। ইতিমধ্যে তার সংশ্লিষ্ট বিষয়ের উপর দুটি গ্রন্থ প্রকাশিত হয়েছে-
হরবোলার স্বরযন্ত্র (২০১৮), ঊষা পাবলিশিং হাউস, কলকাতা 
পুতুল নাচের ইতিবৃত্ত (২০২২), দে'জ পাবলিশিং, কলকাতা

তথ্যসূত্র 

বিষয়শ্রেণী:১৯৪৭-এ জন্ম
বিষয়শ্রেণী:জীবিত ব্যক্তি
বিষয়শ্রেণী:দক্ষিণ চব্বিশ পরগনা জেলার ব্যক্তি
বিষয়শ্রেণী:হরবোলা
বিষয়শ্রেণী:ভারতে পরিবেশন শিল্পকলা